སྤྱིར་བོད་ཁམས་ཀྱི་བརྡ་སྦྲོད་མཁས་པ་རྣམས་ཀྱིས་རྒྱལ་མོ་ཚ་བ་རོང་བའི་སྐད་ནི་བོད་ཀྱི་ཡུལ་སྐད་དག་ལས་ཐུན་མིན་གྱི་ཁྱད་ཆོས་མང་བོ་ལྡན་པའི་གྲས་སུ་འཁོད་ཡོད་ལ།དེའི་རྒྱུ་མཚན་ནི་རྒྱལ་རོང་གི་བོད་མི་རྣམས་ཀྱིས་བོད་ཀྱི་ཡི་གེ་ཀློག་སྐབས་སྒྲ་གདངས་སོ་སོའི་ཐད་ནས་ནང་དོན་ཐ་དད་པ་མཚོན་ཐུབ་ལ།དེ་ནི་ད་ལྟ་བོད་སྐད་སྤྱིའི་འབད་ཕྱོགས་སུའང་འགྱུར་བཞིན་ཡོད།དེ་བས་རྒྱལ་རོང་བ་ཚེ་རིང་རྒྱལ་གྱིས་རྒྱལ་རོང་གི་ཡུལ་སྐད་ཀྱི་ཁྱད་ཆོས་མངོན་པར་གསལ་བ་ར་སྤྲོད་པའི་ཆེད་དུ།སྦྱོར་ཀློག་གི་སྐབས་སུའང་འཕུལ་རྟེན་དང་མགོ་འདོགས་ཀྱི་ཡི་གེ་རྣམས་སོ་སོའི་སྒྲ་ཐོན་དགོས་པ་ནི།ས་སྐྱ་བསོད་ནམས་རྩེ་མོས།གང་དང་གང་ལ་གང་བཏགས་པས།།གོ་རིམ་བཞིན་དུ་གནས་ནས་འབྱུང་།།དེ་ལ་ར་མགོ་ལྕེ་རྩེ་འདར།།ལ་མགོ་ལྕེ་ཀློད་རྒྱ་ཡང་བསྐྱེད།།ས་མགོ་སོ་ཡི་བར་ནས་དབྱུང་།།ལྷག་མ་རྣམས་ཀྱང་དེ་བཞིན་ཤེས།།གལ་ཏེ་མ་ཕྱིན་གྱུར་པ་ནི།།ཡི་གེ་ཕྲལ་བཞིན་བརྗོད་པར་བྱ།།དཔེར་ན་གྲ་ལ་ག་ར་འམ།།སྒྲ་ལ་སྒ་ར་ཇི་བཞིན་དུ།།དེ་ནས་འཕུལ་བ་བསླབ་པར་བྱ།།གས་འཕུལ་ཐོག་མ་རྐན་ནས་དབྱུང་།།དས་འཕུལ་ལྕེ་རྩེ་ཀློད་པ་ལས།།བ་མས་འཕུལ་བ་ཐོག་མར་ནི།།མཆུ་བཙུམ་པ་ལས་ཁྱད་པར་སྣང་།།འས་འཕུལ་གྲེ་བའི་ཕུགས་ནས་དབྱུང་།།འཕུལ་ཞིང་བརྩེགས་པའི་ཡི་གེ་ཡང་།།གོ་རིམ་བཞིན་དབྱུང་མ་བྱས་ན།།འདི་ཡང་ཕྲལ་ཞིང་བཀླགས་པ་སྟེ།།མཁྲ་ལ་མཁའ་ར་ཇི་བཞིན་ནོ།།ཞེས་སོགས་རྒྱ་ཆེར་འབྱུང་བའི་སྒྲ་གདངས་འདི་དག་གི་ཁྱད་པར་རྣམས་དེང་དུས་སུ་ཤར་རྒྱལ་མོ་རོང་བའི་ཡུལ་སྐད་དུ་སྔར་བཞིན་གསལ་ལ།དེ་མ་གཏོགས་ཕལ་ཆེར་བོད་ཁམས་བྱིངས་ན་ཉམས་ཟིན་པ་འདྲ།དེས་ན་རྒྱལ་རོང་བ་རྣམས་ཀྱིས་བོད་ཡིག་སྦྱངས་སྐབས་ཀློག་ཚུལ་ང་ཚོ་དང་མི་འདྲ་བ་ཧ་ཅང་མང་ལ།དེ་ནི་ཁོང་ཚོའི་ཀློག་ཚུལ་གྱི་ང་རོ་དག་པ་དེ་ཙམ་གྱིས་ཡུལ་སྐད་གཞན་དང་མི་མཐུན་པའི་ཁྱད་ཆོས་མངོན་གྱིན་ཡོད།ད་དུང་རྒྱལ་རོང་བ་རྣམས་ཀྱིས་བཤད་རྒྱུར་ཁོང་ཚོ་ཆུང་དུས་བོད་ཡིག་སྦྱང་སྐབས་སུ་ཚང་མས་དག་ཡིག་སྦྱང་མི་དགོས་ལ།དེ་འདྲའི་བསླབ་དེབ་ཀྱང་ཡེ་ནས་ཡོད་མ་རེད་ཟེར།དོན་དངོས་སུ་ཁོང་ཚོའི་ཀློག་སྟངས་ལྟར་བོད་ཁམས་ཡོངས་ཀྱིས་དེ་ལྟར་བཀླག་ན་དག་ཡིག་ཅེས་ཟུར་ཏུ་ཁྲིད་མི་དགོས་པར་གནང་ངོ་།དེ་བས་འདིར་རྒྱལ་རོང་ཡུལ་སྐད་ཀྱི་མགོ་ཅན་དང་འདོགས་ཅན་གྱི་སྒྲའི་འབྱིན་ཚུལ་མི་འདྲ་བའི་ཁྱད་ཆོས་ལ་གཟིགས་པར་འཚལ།